એશિયામાં જે મસાલા ઘેરઘેર વપરાતા તે પશ્ચિમના દેશોમાં ધનાઢ્યોના વિલાસી શોખ ગણાતા હતા અને એના મોંમાગ્યા ભાવ મળતા હતા. ધીમે ધીમે આ વેપારમાં ઘણા વેપારીઓ આવવા લાગ્યા. આમ થતાં ભાવ પણ નીચા આવે તેમ છતાં નફો એટલો હતો કે જેટલો માલ એશિયામાંથી ઉપાડ્યો હોય તેનો માત્ર છઠ્ઠો ભાગ જ સમુદ્રી તોફાનો અને ચાંચિયાઓથી બચીને સહીસલામત પહોંચે તો પણ વેપારી તરી જતો. એવું નથી કે ભારત અને એશિયાના વેપારીઓ આ વેપારમાં નહોતા. પરંતુ, ડચ, પોર્ચુગીઝ અને લંડનના વેપારીઓ પાસે બહુ મોટાં સારાં જહાજો હતાં અને એ લોકો કાફલાના રક્ષણ માટે સૈનિકો અને શસ્ત્રસરંજામની પણ બહુ સારી જોગવાઈ સાથે નીકળતા.